Cynllunio Seilwaith, Cymru RHAN 1 Rhagarweiniol Enwi a dod i rym 1 Enw’r Rheoliadau hyn yw Rheoliadau Cydsyniad Seilwaith (Y Weithdrefn Cyn Gwneud Cais a’r Weithdrefn Gwneud Cais a Darpariaethau Trosiannol) (Cymru) 2025, a deuant i rym ar 15 Rhagfyr 2025. Dehongli a rhoi hysbysiadau etc 2 1 Yn y Rheoliadau hyn— ystyr “ ardal forol Cymru ” (“ Welsh marine area ”) yw’r môr sy’n gyfagos i Gymru hyd at derfyn atfor y môr tiriogaethol, ac mae’r cwestiwn ynghylch pa rannau o’r môr sy’n gyfagos i Gymru i’w benderfynu yn unol ag erthygl 6 o Orchymyn Cynulliad Cenedlaethol Cymru (Trosglwyddo Swyddogaethau) 1999; ystyr “ awdurdod archwilio ” (“ examining authority ”) yw person neu banel o bersonau a benodir o dan adran 40 o Ddeddf 2024 mewn cysylltiad â chais penodol; ystyr “ awdurdod cynllunio ” (“ planning authority ”) yw’r awdurdod cynllunio lleol o fewn yr ystyr a roddir i “local planning authority” gan Ran 1 o DCGTh 1990 ar gyfer ardal yng Nghymru; mae i “ awdurdod priodol y Goron ” (“ appropriate Crown authority ”) yr ystyr a roddir yn adran 134(5) o Ddeddf 2024; ystyr “ cais ” (“ application ”) yw cais am gydsyniad seilwaith a wneir o dan adran 32 o Ddeddf 2024; ystyr “ ceisydd ” (“ applicant ”) yw person sy’n cynnig gwneud cais, neu sydd wedi gwneud cais am gydsyniad seilwaith; ystyr “ cydsyniad ” (“ consent ”) at ddiben cydsyniad tybiedig a chydsyniad a ddiddymwyd yw— cydsyniad neu awdurdodiad y mae’n ofynnol, o dan ddeddfiad, ei gael ar gyfer datblygiad, cydsyniad neu awdurdodiad— a gaiff awdurdodi datblygiad, a a roddir o dan ddeddfiad, neu hysbysiad y mae’n ofynnol gan ddeddfiad ei roi mewn perthynas â datblygiad; ystyr “ cydsyniad a ddiddymwyd ” (“ extinguished consent ”) yw cydsyniad pan y’i cynigir y bydd y gorchymyn cydsyniad seilwaith yn dileu’r gofyniad i’r cydsyniad gael ei roi yn unol ag adran 84(1)(a) o Ddeddf 2024; ystyr “ cydsyniad seilwaith ” (“ infrastructure consent ”) yw’r cydsyniad sy’n ofynnol gan adran 19 o Ddeddf 2024; ystyr “ cydsyniad tybiedig ” (“ deemed consent ”) yw cydsyniad y cynigir y bydd y gorchymyn cydsyniad seilwaith yn tybio ei fod wedi ei roi yn unol ag adran 84(1)(b) o Ddeddf 2024; ystyr “ cyfarwyddyd sgrinio ” (“ screening direction ”) yw cyfarwyddyd a wneir gan Weinidogion Cymru ynghylch pa un a yw datblygiad yn ddatblygiad AEA; ystyr “ cyfesurynnau ” (“ co-ordinates ”) yw— cyfesurynnau lledred a hydred ar System Geodetig y Byd 1984 , neu cyfesurynnau ar y Grid Cenedlaethol a ddefnyddir gan yr Arolwg Ordnans; ystyr “ Cymru ” (“ Wales ”) yw ardal gyfunol y siroedd a’r bwrdeistrefi sirol yng Nghymru (gweler Rhannau 1 a 2 o Atodlen 4 i Ddeddf Llywodraeth Leol 1972); mae i “ datblygiad ” (“ development ”) yr ystyr a roddir yn adran 133 o Ddeddf 2024; ystyr “ datblygiad AEA ” (“ EIA development ”) yw gweithgarwch— sy’n “datblygiad AEA” fel y’i diffinnir yn rheoliad 2 o Reoliadau Cynllunio Gwlad a Thref (Asesu Effeithiau Amgylcheddol) (Cymru) 2017 , neu sy’n gofyn am asesiad o’r effaith amgylcheddol yn unol â rheoliad 2A neu Ran 2 o Reoliadau Gwaith Morol (Asesu Effeithiau Amgylcheddol) 2007 ; mae i “ datganiad amgylcheddol ” (“ environmental statement ”) yr ystyr a roddir yn rheoliad 2(1) o’r Rheoliadau AEA Cynllunio yn achos datblygiad yng Nghymru a rheoliad 2(1) o’r Rheoliadau Morol yn achos datblygiad yn ardal forol Cymru; ystyr “ DCGTh 1990 ” (“ TCPA 1990 ”) yw Deddf Cynllunio Gwlad a Thref 1990 ; ystyr “ Deddf 2024 ” (“ the 2024 Act ”) yw Deddf Seilwaith (Cymru) 2024; ystyr “ gorchymyn cydsyniad seilwaith ” (“ infrastructure consent order ”) yw gorchymyn sydd wedi ei wneud o dan Ddeddf 2024 sy’n rhoi cydsyniad seilwaith; mae “ gwasanaethau cyn gwneud cais ” (“ pre-application services ”) i’w ddehongli yn unol ag adran 27(2) o Ddeddf 2024; mae i “gweithgaredd a reoleiddir” yr ystyr a roddir i “regulated activity” yn rheoliad 2(1) o’r Rheoliadau AEA Morol; ystyr “ hawliad perthnasol ” (“ relevant claim ”) yw— hawliad o dan adran 10 o Ddeddf Prynu Gorfodol 1965 (digollediad pan na wneir iawn am brynu tir yn orfodol neu pan na wneir iawn am effaith niweidiol sy’n deillio o brynu gorfodol); hawliad o dan Ran 1 o Ddeddf Digollediad Tir 1973 (digollediad am ddibrisiant yng ngwerth tir gan ffactorau ffisegol a achosir gan ddefnydd o waith cyhoeddus); hawliad o dan adran 101(3) o Ddeddf 2024; ystyr “ hysbysiad o gais arfaethedig ” (“ notice of proposed application ”) yw hysbysiad a roddir gan geisydd yn unol ag adran 29(1) o Ddeddf 2024; ystyr “ hysbysiad o gais dilys ” (“ notice of a valid application ”) yw hysbysiad o dan adran 34(2) o Ddeddf 2024; ystyr “ hysbysiad derbyn ” (“ notice of acceptance ”) yw hysbysiad a roddir o dan adran 29(4) o Ddeddf 2024 fod yr hysbysiad wedi ei dderbyn; mae i “ prosiect seilwaith arwyddocaol ” (“ significant infrastructure project ”) yr ystyr a roddir gan Ran 1 o Ddeddf 2024; ystyr “ y Rheoliadau AEA ” (“ the EIA Regulations ”) yw Rheoliadau Cynllunio Gwlad a Thref (Asesu Effeithiau Amgylcheddol) (Cymru) 2017 a Rheoliadau Gwaith Morol (Asesu Effeithiau Amgylcheddol) 2007 ; ystyr “ y Rheoliadau AEA Cynllunio ” (“ the Planning EIA Regulations ”) yw Rheoliadau Cynllunio Gwlad a Thref (Asesu Effeithiau Amgylcheddol) (Cymru) 2017 ; ystyr “ y Rheoliadau AEA Morol ” (“ the Marine EIA Regulations ”) yw Rheoliadau Gwaith Morol (Asesu Effeithiau Amgylcheddol) 2007; mae “ tir ” (“ land ”) yn cynnwys adeiladau, henebion a thir sydd wedi ei orchuddio â dyfroedd (gan gynnwys gwely’r môr); ac mewn perthynas â Rhan 6 o Ddeddf 2024 (gorchmynion cydsyniad seilwaith) rhaid ei ddarllen yn unol ag adran 102 o’r Ddeddf honno; mae i “ tir y Goron ” (“ Crown land ”) yr ystyr a roddir yn adran 134(2) o Ddeddf 2024; mae i “ ymgynghorai arbenigol ” (“ specialist consultee ”) yr ystyr a roddir yn rheoliad 3(2)(b); mae i “ ymgynghorai statudol ” (“ statutory consultee ”) yr ystyr a roddir yn rheoliad 3(2)(a); 2 Gweler adran 136 o Ddeddf 2024 mewn perthynas â darpariaeth yn y Rheoliadau hyn sy’n ei gwneud yn ofynnol i berson neu sy’n awdurdodi person i— a hysbysu person arall am rywbeth, neu b rhoi dogfen i berson arall (pa un a yw’r ddarpariaeth yn defnyddio’r gair “cyflwyno”, “rhoi” neu derm arall). RHAN 2 Hysbysu cyn gwneud cais Hysbysiad o gais arfaethedig 3 1 Rhaid i’r hysbysiad o gais arfaethedig gynnwys— a y ffurflen a gyhoeddir ar wefan a gynhelir gan Weinidogion Cymru neu ar eu rhan neu ffurflen sydd ag effaith sylweddol debyg, b y manylion a bennir yn y ffurflen neu y cyfeirir atynt yn y ffurflen, c ar gyfer datblygiad yng Nghymru, plan wedi ei luniadu ar raddfa a nodir sy’n dangos cyfeiriad y gogledd neu, ar gyfer datblygiad yn ardal forol Cymru, gyfesurynnau sy’n nodi’r lleoliad y mae’r cais yn ymwneud ag ef, d naill ai— i datganiad yn cadarnhau y darperir datganiad amgylcheddol, neu ii cyfarwyddyd sgrinio, ac e manylion personau eraill y mae’r ffurflen cyn gwneud cais a gwybodaeth ategol arall wedi eu hanfon atynt. 2 Yn ogystal â’r personau a bennir yn adran 29(1) o Ddeddf 2024, rhaid anfon yr hysbysiad o gais arfaethedig at— a y person yn nhrydedd golofn y tabl yn yr Atodlen, pan fo’r cais yn ymwneud â’r categori o ddatblygiad a restrir yn ail golofn y tabl hwnnw (“ymgynghorai statudol”), a b y person ym mhedwaredd golofn y tabl yn yr Atodlen, pan fo’r cais yn ymwneud â’r categori o ddatblygiad a restrir yn ail golofn y tabl hwnnw (“ymgynghorai arbenigol”). 3 Rhaid i’r hysbysiad o gais arfaethedig gynnwys unrhyw ffi y mae’n ofynnol ei thalu mewn perthynas â rhoi hysbysiad o’r fath. 4 Rhaid i’r ffurflen a gyhoeddir gan Weinidogion Cymru yn unol â pharagraff (1)(a) gynnwys yr wybodaeth a ganlyn— a enw a chyfeiriad y ceisydd, b lleoliad y datblygiad arfaethedig drwy gyfeirio at gyfeiriad safle neu gyfesurynnau, ac c disgrifiad annhechnegol o’r datblygiad arfaethedig. Derbyn hysbysiad o gais arfaethedig 4 Pan dderbynnir hysbysiad o gais arfaethedig, rhaid i Weinidogion Cymru roi hysbysiad derbyn o fewn 14 o ddiwrnodau, gan ddechrau drannoeth y diwrnod y daw’r cais arfaethedig i law Gweinidogion Cymru i— a yr ymgyngoreion statudol a’r ymgyngoreion arbenigol perthnasol; b unrhyw berson neu bersonau a hysbysir o dan adran 29(1)(a) i (g) o Ddeddf 2024; c unrhyw berson neu bersonau a nodir gan y ceisydd yn unol â rheoliad 3(1)(e). RHAN 3 Ymgynghoriad a chyhoeddusrwydd cyn gwneud cais Gofynion cyn gwneud cais 5 Rhaid i geisydd gydymffurfio â gofynion y Rhan hon cyn cyflwyno cais. Ymgynghoriad a chyhoeddusrwydd: gwefan 6 1 Rhaid i’r ceisydd gyhoeddi a chynnal gwybodaeth am y datblygiad arfaethedig ar wefan o fewn 3 mis sy’n dechrau â’r diwrnod ar ôl cael yr hysbysiad derbyn gan Weinidogion Cymru. 2 Rhaid cyhoeddi’r wybodaeth a ganlyn ar y wefan hyd nes y gwneir cais— a y ffurflen gais ddrafft, b copi o’r hysbysiad o gais arfaethedig, c manylion drafft budd cymunedol y cynllun, d disgrifiad annhechnegol o’r datblygiad arfaethedig, e ar gyfer datblygiad yng Nghymru, plan wedi ei luniadu ar raddfa a nodir sy’n dangos cyfeiriad y gogledd neu, ar gyfer datblygiad yn ardal forol Cymru, gyfesurynnau sy’n nodi’r lleoliad y mae’r cais arfaethedig yn ymwneud ag ef, f disgrifiadau annhechnegol o unrhyw ddogfennau, planiau, lluniadau a gwybodaeth sy’n ymwneud â datblygiad arfaethedig, g drafftiau o unrhyw ddogfennau, planiau, lluniadau a gwybodaeth arall sy’n angenrheidiol i ddisgrifio’r datblygiad arfaethedig, h manylion digwyddiadau ymgynghori a gynhaliwyd neu y bwriedir eu cynnal, i manylion diweddariadau, amserlenni a newidiadau a wnaed i’r datblygiad arfaethedig, j copi o hysbysiad derbyn y cais arfaethedig, k pan fo’n gymwys, drafft o’r datganiad amgylcheddol ar gyfer y datblygiad arfaethedig, l mewn achos pan gynigir y dylai gorchymyn cydsyniad seilwaith gynnwys naill ai cydsyniad tybiedig neu gydsyniad a ddiddymwyd, datganiad drafft am gydsyniadau o’r fath, ac m manylion cyswllt y ceisydd, gan gynnwys cyfeiriad post ac e-bost a rhif ffôn. 3 Rhaid lluniadu unrhyw blaniau neu luniadau sydd i’w darparu o dan y rheoliad hwn ar raddfa a nodir ac yn achos planiau rhaid dangos cyfeiriad y gogledd. Ymgynghoriad a chyhoeddusrwydd: hysbysiad safle 7 1 Yn achos cais arfaethedig am ddatblygiad ar dir yng Nghymru, rhaid i’r ceisydd arddangos hysbysiad (“hysbysiad safle”) mewn o leiaf un man ar y tir neu gerllaw’r tir y mae’r cais arfaethedig yn ymwneud ag ef am ddim llai na 42 o ddiwrnodau. 2 Pan fo datblygiad arfaethedig yn ymwneud â chynllun llinellol sy’n fwy na 5km o hyd, rhaid arddangos hysbysiad safle bob 5km o leiaf o ddechrau hyd at ddiwedd y llwybr arfaethedig oni bai ei bod yn anymarferol gwneud hynny. 3 Pan fo’r hysbysiad safle, heb fod unrhyw fai ar y ceisydd, yn cael ei symud ymaith, ei guddio neu ei ddifwyno cyn i’r cyfnod o 42 o ddiwrnodau ddod i ben, caiff y ceisydd ei drin fel pe bai wedi cydymffurfio â gofynion y paragraff perthnasol os yw wedi cymryd camau rhesymol i ddiogelu’r hysbysiad safle ac, os oes angen, ei amnewid. Ymgynghoriad a chyhoeddusrwydd ar gyfer datblygiad yng Nghymru: hysbysiad ysgrifenedig 8 Rhaid i’r ceisydd roi hysbysiad ysgrifenedig am y cais arfaethedig i— a unrhyw un sy’n berchen ar y tir neu sy’n feddiannydd ar y tir sy’n ffinio â’r tir y mae’r datblygiad arfaethedig yn ymwneud ag ef; b os yw’r datblygiad arfaethedig yng Nghymru, bob awdurdod cynllunio ar gyfer yr ardal y lleolir y datblygiad arfaethedig ynddi, c yr holl ymgyngoreion statudol perthnasol a’r holl ymgyngoreion arbenigol perthnasol, d os yw’r datblygiad arfaethedig wedi ei leoli mewn ardal â chyngor cymuned, y cyngor cymuned, e pob Aelod o’r Senedd sy’n cynrychioli ardal y lleolir y datblygiad arfaethedig ynddi, f pob Aelod o Dŷ’r Cyffredin sy’n cynrychioli ardal y lleolir y datblygiad arfaethedig ynddi, g yr holl bersonau sy’n berchen ar y tir y mae datblygiad arfaethedig yn ymwneud ag ef, neu sy’n meddiannu’r tir hwnnw neu sydd â buddiant arall ynddo, neu y gellid effeithio arnynt yn y fath fodd fel y gallant wneud hawliad perthnasol, a h unrhyw berson neu bersonau eraill y mae’r ceisydd yn ystyried eu bod yn briodol gan gynnwys unigolion, grwpiau neu gymdeithasau a nodwyd gan unrhyw wasanaethau cyn gwneud cais a ddarparwyd. Ymgynghoriad a chyhoeddusrwydd ar gyfer datblygiad yng Nghymru: gofynion ychwanegol 9 Rhaid i’r ceisydd roi cyhoeddusrwydd i’r cais arfaethedig fel a ganlyn— a drwy gyhoeddi’r hysbysiad mewn papur newydd sy’n cylchredeg yn yr ardal y mae’r tir y mae’r cais arfaethedig yn ymwneud ag ef wedi ei leoli ynddi am gyfnod o 7 niwrnod o leiaf, a b drwy gynnal o leiaf un digwyddiad ymgysylltu â’r cyhoedd yn ardal y tir y mae’r cais yn ymwneud ag ef. Ymgynghoriad a chyhoeddusrwydd ar gyfer datblygiad yn ardal forol Cymru: gofynion ychwanegol cyn gwneud cais am gydsyniad seilwaith 10 1 Yn achos cais arfaethedig ar gyfer datblygiad yn ardal forol Cymru, rhaid i’r ceisydd— a rhoi hysbysiad i — i unrhyw awdurdod cynllunio a ystyrir yn briodol gan y ceisydd; ii yr holl ymgyngoreion statudol perthnasol a’r holl ymgyngoreion arbenigol perthnasol; iii unrhyw gyngor cymuned perthnasol a ystyrir yn briodol gan y ceisydd; iv unrhyw Aelod o’r Senedd a ystyrir yn briodol gan y ceisydd; v unrhyw Aelod o Dŷ’r Cyffredin a ystyrir yn briodol gan y ceisydd; vi Cyfoeth Naturiol Cymru; vii unrhyw berson neu bersonau eraill y mae’r ceisydd yn ystyried eu bod yn briodol, gan gynnwys unigolion, grwpiau neu gymdeithasau a nodwyd gan unrhyw wasanaethau cyn gwneud cais a ddarparwyd. b drwy gyhoeddi’r hysbysiad am o leiaf 7 niwrnod mewn— i un neu ragor o bapurau newydd lleol sy’n debygol o ddod i sylw’r rheini y mae’r datblygiad arfaethedig yn debygol o effeithio arnynt; ii o leiaf un cyfnodolyn pysgota priodol os oes un mewn cylchrediad; iii Lloyd’s List. 2 Rhaid i’r ceisydd fod wedi cydymffurfio â pharagraff (1) cyn cyflwyno cais. Yr wybodaeth sydd i’w chynnwys mewn hysbysiadau 11 Rhaid i hysbysiadau a ddyroddir fel rhan o gyhoeddusrwydd ac ymgynghori cyn gwneud cais o dan reoliadau 6 i 10 gynnwys yr wybodaeth a ganlyn— a enw a chyfeiriad y ceisydd gan gynnwys cyfeiriad post ac e-bost a rhif ffôn, b lleoliad y datblygiad arfaethedig, c crynodeb o’r prif gynigion, gan gynnwys pa un a yw’r cais arfaethedig yn cynnwys archiad i awdurdodi caffael tir yn orfodol , d manylion unrhyw ddigwyddiadau ymgynghori cyn gwneud cais sydd i’w cynnal, e manylion y wefan o dan reoliad 6(1) a chyfeiriad lle gellir gweld dogfennau a gyhoeddir ar y wefan honno, ac f y dyddiad erbyn pryd y mae unrhyw ymatebion i ddod i law, gyda’r dyddiad hwnnw heb fod yn llai na 42 o ddiwrnodau sy’n dechrau drannoeth y dyddiad y cyhoeddir yr hysbysiad. Ymatebion i ymgynghoriad cyn gwneud cais 12 1 Rhaid i ymgynghorai statudol yr ymgynghorir ag ef o dan reoliad 8 neu 10 ddarparu ymateb o sylwedd o fewn 42 o ddiwrnodau gan ddechrau â’r diwrnod ar ôl i’r hysbysiad y cyfeirir ato yn rheoliad 4 gael ei roi neu unrhyw gyfnod arall y cytunir arno yn ysgrifenedig rhwng yr ymgynghorai statudol a’r ceisydd. 2 Ymateb o sylwedd yw un sydd yn— a datgan nad oes gan yr ymgynghorai statudol unrhyw sylw i’w wneud ac sy’n rhoi rhesymau dros yr ymateb hwnnw, b datgan nad oes gan yr ymgynghorai statudol wrthwynebiad i’r datblygiad arfaethedig ac yn cyfeirio’r ceisydd at y cyngor sefydlog cyfredol gan yr ymgynghorai statudol ar destun yr ymgynghoriad, c rhoi gwybod i’r ceisydd bod gan yr ymgynghorai statudol bryderon ynglŷn â’r datblygiad arfaethedig a sut y gellir mynd i’r afael â’r pryderon hynny, neu d rhoi gwybod i’r ceisydd bod gan yr ymgynghorai statudol bryderon ynglyn â’r datblygiad arfaethedig ac y byddai’n gwrthwynebu cais a wneir ar yr un telerau neu delerau o’r un sylwedd, ac yn nodi’r rhesymau am y gwrthwynebiadau hynny. RHAN 4 Ceisiadau am gydsyniad seilwaith Dehongli 13 Yn y Rhan hon mae i bob un o “cyfnewidfa nwyddau rheilffordd”, “gorsaf gynhyrchu”, “harbwr”, “nwy”, “nwyddau” a “priffordd” yr ystyr a roddir yn adran 143 o Ddeddf 2024. Y cyfnod y mae rhaid gwneud ceisiadau o’i fewn 14 1 Rhaid gwneud cais o fewn 18 mis sy’n dechrau â’r diwrnod ar ôl i Weinidogion Cymru roi hysbysiad derbyn yn unol ag adran 29(4) o Ddeddf 2024. 2 Estynnir y cyfnod ym mharagraff (1) 56 o ddiwrnodau pan fo— a un neu ragor o ymgyngoreion statudol perthnasol naill ai wedi— i rhoi gwybod i’r ceisydd bod gan yr ymgynghorai statudol bryderon ynglŷn â’r datblygiad arfaethedig a sut y gellir mynd i’r afael â’r pryderon hynny, neu ii rhoi gwybod i’r ceisydd bod gan yr ymgynghorai statudol bryderon ynglyn â’r datblygiad arfaethedig ac y byddai’n gwrthwynebu cais a wneir ar yr un telerau neu delerau o’r un sylwedd, ac yn nodi’r rhesymau am y gwrthwynebiadau hynny, a b bod y ceisydd yn rhoi hysbysiad ysgrifenedig ei fod yn dymuno estyn y cyfnod ym mharagraff (1) i fynd i’r afael â phryderon yr ymgynghorai statudol perthnasol i— i Gweinidogion Cymru, a ii yr ymgynghorai statudol perthnasol a roddodd gyngor o’r fath. 3 Mae’r rheoliad hwn yn ddarostyngedig i reoliad 8 o Reoliadau Cydsyniad Seilwaith (Caffael Gorfodol) (Cymru) 2025 . Ceisiadau: gofynion cyffredinol 15 1 Rhaid i gais ym mhob achos— a cael ei wneud ar y ffurflen a gyhoeddir gan Weinidogion Cymru neu ffurflen sydd ag effaith sylweddol debyg, a b cynnwys y materion a bennir yn y ffurflen a’r wybodaeth, y dogfennau a’r deunyddiau eraill a bennir ym mharagraff (2). 2 Yr wybodaeth, y dogfennau a’r deunyddiau eraill y mae rhaid eu cynnwys yn y cais yw— a ar gyfer datblygiad yng Nghymru, plan wedi ei luniadu ar raddfa a nodir ac sy’n dangos cyfeiriad y gogledd; neu ar gyfer datblygiad yn ardal forol Cymru, cyfesurynnau sy’n nodi’r lleoliad y mae’r cais yn ymwneud ag ef, b unrhyw blaniau, lluniadau a gwybodaeth arall sy’n angenrheidiol i ddisgrifio’r datblygiad arfaethedig, c copi o’r hysbysiad derbyn a roddwyd gan Weinidogion Cymru, d pan fo’n gymwys, datganiad amgylcheddol, e datganiad ysgrifenedig ynghylch pa un a yw’r cynnig yn ymhel ag un neu ragor o’r materion a nodir yn adran 79(1) o Ddeddf Diogelu’r Amgylchedd 1990 (niwsansau statudol ac arolygiadau at y diben hwnnw) ac os felly, sut mae’r ymgeisydd yn bwriadu eu lliniaru neu gyfyngu arnynt, f adroddiad sy’n nodi unrhyw safle Ewropeaidd y mae rheoliad 63 o Reoliadau Cadwraeth Cynefinoedd a Rhywogaethau 2017 yn gymwys iddo, neu unrhyw safle a ddynodir o dan baragraff 1 o erthygl 2 o Gonfensiwn Ramsar o Wlyptiroedd o Bwysigrwydd Rhyngwladol yn Enwedig fel Cynefin Adar Dŵr , y gallai’r datblygiad arfaethedig effeithio arno, ynghyd â digon o wybodaeth i alluogi Gweinidogion Cymru i wneud asesiad priodol o’r goblygiadau ar gyfer y safle os yw’n ofynnol gan reoliad 63 o Reoliadau Cadwraeth Cynefinoedd a Rhywogaethau 2017 , g pan fo hynny’n gymwys, asesiad o’r perygl o lifogydd, h unrhyw ffi sy’n daladwy i Weinidogion Cymru, ac i unrhyw ffi sy’n daladwy am wasanaethau cyn gwneud cais. 3 Rhaid lluniadu unrhyw blaniau neu luniadau y mae’n ofynnol eu darparu o dan baragraff (2)(a) neu (b) i raddfa a nodir ac, yn achos planiau, rhaid iddynt ddangos y gogledd. 4 Pan wneir cais yn electronig, caiff Gweinidogion Cymru a’r awdurdod cynllunio wneud archiad bod y ceisydd yn adneuo un copi caled o’r cais gyda Gweinidogion Cymru. Hysbysiad bod cais wedi dod i law 16 Rhaid i Weinidogion Cymru cyn gynted ag y bo’n ymarferol ar ôl cael cais roi hysbysiad ei fod wedi dod i law i— a y ceisydd— b yn achos cais am ddatblygiad yng Nghymru— i pob awdurdod cynllunio ar gyfer ardal y lleolir y datblygiad arfaethedig ynddi, ac ii unrhyw bersonau eraill y mae Gweinidogion Cymru yn ystyried eu bod yn briodol, neu c yn achos cais am ddatblygiad yn ardal forol Cymru— i y ceisydd, ii pob awdurdod cynllunio y mae Gweinidogion Cymru yn ystyried ei fod yn briodol, iii Cyfoeth Naturiol Cymru, a iv unrhyw bersonau eraill y mae Gweinidogion Cymru yn ystyried eu bod yn briodol. Ceisiadau ar gyfer adeiladu neu estyn gorsaf gynhyrchu: gofynion ychwanegol 17 1 Rhaid i gais ar gyfer adeiladu neu estyn gorsaf gynhyrchu gynnwys— a yn achos cais am ddatblygiad yng Nghymru— i datganiad yn nodi pwy fydd yn gyfrifol am ddylunio ac adeiladu’r cysylltiad â’r grid trydan, a ii os yw’r cais yn ymwneud â gorsaf gynhyrchu y mae nwy yn danwydd ar ei chyfer, datganiad yn nodi pwy fydd yn gyfrifol am ddylunio ac adeiladu’r cysylltiad piblinell nwy â’r orsaf gynhyrchu, neu b yn achos cais am ddatblygiad yn ardal forol Cymru— i manylion y llwybr arfaethedig a’r dull o osod unrhyw gebl; ii datganiad ynghylch unrhyw geisiadau y mae’r ceisydd yn bwriadu eu gwneud ar gyfer parthau diogelwch o dan adran 95 o Ddeddf Ynni 2004 . 2 Yn y rheoliad hwn mae i “adeiladu”, mewn perthynas â hynny o orsaf gynhyrchu sy’n weithfa ynni adnewyddadwy, neu sydd i fod yn weithfa ynni adnewyddadwy, yr un ystyr ag a roddir i “construction” ym Mhennod 2 o Ran 2 o Ddeddf Ynni 2004 (gweler adran 104 o’r Ddeddf honno), ac yn y diffiniad hwn mae i “gweithfa ynni adnewyddadwy” yr un ystyr ag a roddir i “renewable energy installation” ym Mhennod 2 o Ran 2 o Ddeddf Ynni 2004 (p. 20) (gweler adran 104 o’r Ddeddf honno). 3 Yn y rheoliad hwn mae i “estyniad”, mewn perthynas â gorsaf gynhyrchu, yr ystyr a roddir i “extension” gan adran 36(9) o Ddeddf Trydan 1989 . Priffyrdd, rheilffyrdd a chyfnewidfeydd nwyddau rheilffordd 18 Rhaid i gais am ddatblygiad sy’n gysylltiedig â phriffordd neu ar gyfer adeiladu neu addasu rheilffordd neu gyfnewidfa nwyddau rheilffordd gynnwys— a trawsluniadau, wedi eu lluniadu ar raddfeydd llorweddol a fertigol a nodir sy’n dangos (drwy gyfeirio at seilnod Arolwg Ordnans neu Siart) lefelau’r gwaith arfaethedig, gan gynnwys pan fo’n berthnasol— i lefelau’r ddaear, ii uchder pob pont arfaethedig, pob traphont arfaethedig, pob dyfrbont arfaethedig, pob arglawdd arfaethedig a phob tracffordd ddyrchafedig arfaethedig, iii dyfnder pob trychfa arfaethedig a phob twnnel arfaethedig, iv lefelau’r gwely ac unrhyw ddyfroedd llanw neu ddyfrffordd fewndirol lle cynigir y dylid lleoli unrhyw weithfeydd, v uchder pob strwythur neu ddyfais (gan gynnwys cebl, ond nid catena ac offer cysylltiedig) y bwriedir ei godi neu ei chodi uwchben dyfroedd llanw dyfrffordd fewndirol, ar ddyfroedd o’r fath neu o dan arwyneb dyfroedd o’r fath, neu ar wely dyfroedd llanw dyrffordd fewndirol neu o dan wely dyfroedd o’r fath, a vi manylion gollyngfeydd draenio ar gyfer priffyrdd, a b croestoriad o bob twnnel a fwriedir ac unrhyw raddiant addasedig cerbytffordd neu ffordd sy’n ffurfio rhan o system drafnidiaeth dywysedig ar y naill ochr i bob croesfan reilffordd, pob pont, pob twnnel neu bob tanffordd a fyddai’n cario’r gerbytffordd neu’r ffordd neu y byddai’n pasio drwyddynt. Ceisiadau ar gyfer adeiladu neu addasu cyfleusterau harbwr: gofynion ychwanegol 19 Rhaid i gais ar gyfer adeiladu neu addasu cyfleusterau harbwr gynnwys datganiad sy’n nodi pam y mae gwneud gorchymyn cydsyniad seilwaith yn ddymunol er budd— a gwella, cynnal a chadw neu reoli’r harbwr mewn modd effeithlon a darbodus, neu b hwyluso cludo nwyddau neu deithwyr yn effeithlon ac yn ddarbodus ar y môr neu er budd y defnydd hamdden o longau mordwyol. Ceisiadau mewn cysylltiad â thir y Goron: gofynion ychwanegol 20 Rhaid i gais mewn perthynas â thir y Goron gynnwys— a datganiad bod y gorchymyn cydsyniad seilwaith drafft yn cynnwys darpariaeth mewn perthynas â thir y Goron neu hawliau sydd o fudd i’r Goron, a b pan fo awdurdod priodol y Goron yn cydsynio i gynnwys y ddarpariaeth, copi o’r awdurdodiad hwnnw. Penderfyniadau ar ddilysrwydd ceisiadau 21 1 Rhaid i Weinidogion Cymru roi hysbysiad o’u penderfyniad ar ddilysrwydd cais o dan adran 33(2) neu (3) o Ddeddf 2024 o fewn y cyfnod a nodir yn y rheoliad hwn. 2 Caiff yr hysbysiad gynnwys unrhyw wybodaeth mewn perthynas â’r cais y mae Gweinidogion Cymru yn ystyried ei bod yn briodol. 3 Y cyfnod y mae rhaid rhoi’r hysbysiad ynddo yw— a yn achos cais sy’n cynnwys datganiad amgylcheddol, o fewn 42 o ddiwrnodau sy’n dechrau â’r diwrnod ar ôl i Weinidogion Cymru gael y cais, a b mewn unrhyw achos arall, o fewn 28 o ddiwrnodau, gan ddechrau â’r diwrnod ar ôl i Weinidogion Cymru gael y cais. Estyn yr amserlen ar gyfer dilysu cais 22 1 Caiff Gweinidogion Cymru wneud cyfarwyddyd i estyn yr amserlen ar gyfer dilysu cais. 2 Pan fo Gweinidogion Cymru yn gwneud cyfarwyddyd, rhaid iddynt roi hysbysiad ysgrifenedig i unrhyw un y’i hysbysir bod cais dilys wedi dod i law. 3 Rhaid i’r hysbysiad o dan baragraff (2) bennu’r dyddiad erbyn pryd y gwneir penderfyniad ar ddilysrwydd cais. 4 Y dyddiad erbyn pryd y mae rhaid gwneud penderfyniad ar ddilysrwydd cais yw dim mwy na 14 o ddiwrnodau ar ôl y cyfnod arfaethedig o 42 neu 28 o ddiwrnodau neu unrhyw gyfnod a bennir gan Weinidogion Cymru. Hysbysiad o gais dilys 23 1 Yn ogystal â’r personau a bennir yn adran 34(2) o Ddeddf 2024, rhaid i Weinidogion Cymru roi hysbysiad o gais dilys i — a ymgyngoreion statudol perthnasol, b ymgyngoreion arbenigol perthnasol, ac c unrhyw bersonau eraill y mae Gweinidogion Cymru yn ystyried eu bod yn briodol. 2 Yn achos cais am ddatblygiad yng Nghymru, rhaid i Weinidogion Cymru hefyd roi hysbysiad o gais dilys i— a unrhyw berchennog neu feddiannydd ar y tir, ac eithrio’r ceisydd, y mae cais yn ymwneud ag ef; b yr holl bersonau sy’n berchen ar y tir y mae datblygiad arfaethedig yn ymwneud ag ef yr holl bersonnau sy’n meddiannu tir o’r fath a’r holl bersonau sydd â buddiant arall mewn tir o’r fath neu y gellid effeithio arnynt yn y fath fodd fel y gallant wneud hawliad perthnasol; c unrhyw berchennog neu feddiannydd cyfagos i’r tir y mae cais yn ymwneud ag ef. 3 Rhaid rhoi’r hysbysiad o gais dilys cyn gynted ag y bo’n ymarferol ar ôl derbyn cais. Cynnwys hysbysiad o gais dilys 24 Rhaid i hysbysiad o gais dilys, yn ogystal â’r dyddiad cau ar gyfer cael sylwadau sy’n ofynnol gan adran 34(4)(a) o Ddeddf 2024, gynnwys yr wybodaeth a ganlyn— a enw a chyfeiriad y ceisydd, b datganiad sy’n nodi bod cais wedi ei wneud i Weinidogion Cymru a’i fod wedi cael ei dderbyn ganddynt, c y rhif cyfeirnod a ddyrannwyd i’r cais, d crynodeb o’r prif gynigion yn y cais, e pa un a yw’r cais yn cynnwys archiad i awdurdodi caffael tir yn orfodol, f datganiad sy’n pennu pa un a yw’r cais yn ddatblygiad AEA neu’n weithgaredd a reoleiddir o dan reoliad 2(1) o’r Rheoliadau AEA Morol, g pa bryd ac ym mha le y gellir edrych ar gopi o’r cais (gan gynnwys dogfennau a gyflwynir fel rhan o’r cais), h manylion y wefan o dan reoliad 25, i manylion ynghylch sut y mae sylwadau ar y cais i’w gwneud, j manylion ynghylch sut y mae archiad am wrandawiad llawr agored o dan adran 43 o Ddeddf 2024 i’w wneud, k manylion ynghylch sut y caiff person sy’n gwneud archiad am wrandawiad llawr agored roi hysbysiad ynghylch y testunau y maent yn dymuno cyflwyno sylwadau amdanynt yn y gwrandawiad llawr agored, ac l y dyddiad erbyn pryd y mae rhaid cael sylwadau ynghylch y datblygiad arfaethedig na chaiff fod yn llai na 42 o ddiwrnodau gan ddechrau â’r diwrnod ar ôl dyroddi’r hysbysiad. Rhoi cyhoeddusrwydd i geisiadau dilys: gwefan 25 Pan fo Gweinidogion Cymru yn derbyn cais yn gais dilys, rhaid iddynt gyhoeddi’r wybodaeth a ganlyn ar wefan a gynhelir ganddynt hwy neu ar eu rhan— a lleoliad y datblygiad arfaethedig, b disgrifiad o’r datblygiad arfaethedig, c ym mha le a pha bryd y gellir edrych ar y cais, d sut y caniateir gwneud sylwadau mewn perthynas â’r cais, e erbyn pa ddyddiad y mae rhaid i sylwadau ddod i law, f yn achos cais y mae datganiad amgylcheddol yn mynd gydag ef, y ffaith bod y datblygiad arfaethedig yn ddarostyngedig i weithdrefn AEA ac— i sut y gellir cael copïau o’r datganiad amgylcheddol, a ii y ffi am gael copïau o’r datganiad amgylcheddol, g yn unol â gofynion Deddf Rhyddid Gwybodaeth 2000 a Deddf Diogelu Data 1998 , y prif adroddiadau a chyngor a roddwyd i Weinidogion Cymru ar yr adeg y cyhoeddir yr wybodaeth (os o gwbl), h manylion y trefniadau ar gyfer cynnwys y cyhoedd yn y weithdrefn gwneud penderfyniadau, i y weithdrefn a chyhoeddiad unrhyw wybodaeth newydd a gyflwynir wedyn gan y ceisydd, a j unrhyw wybodaeth arall sy’n berthnasol i gais nad yw ond ar gael ar ôl yr adeg y cyhoeddir yr holl wybodaeth arall. Rhoi cyhoeddusrwydd i geisiadau dilys: hysbysiadau 26 1 Pan dderbynnir cais dilys am ddatblygiad yng Nghymru rhaid i Weinidogion Cymru— a cyhoeddi hysbysiad o’r cais, mewn un neu ragor o bapurau newydd sy’n cylchredeg yn ardal y datblygiad arfaethedig am isafswm cyfnod o un wythnos gan ddechrau o fewn 5 niwrnod gwaith sy’n dechrau â’r diwrnod ar ôl i’r cais gael ei dderbyn yn gais dilys, a b arddangos o leiaf un hysbysiad safle ar y safle neu gerllaw’r safle y mae’r datblygiad arfaethedig yn ymwneud ag ef am o leiaf 42 o ddiwrnodau gan ddechrau o fewn 5 niwrnod gwaith sy’n dechrau â’r diwrnod ar ôl i’r cais gael ei dderbyn yn gais dilys. 2 Pan fo’r cais yn ymwneud â chynllun llinellol sy’n fwy na 5km o hyd, rhaid arddangos hysbysiad safle bob 5km o leiaf o ddechrau hyd at ddiwedd y llwybr arfaethedig oni bai ei bod yn anymarferol gwneud hynny. 3 Pan fo hysbysiad, heb unrhyw fai, yn cael ei symud ymaith, ei guddio neu ei ddifwyno cyn i’r cyfnod o 42 o ddiwrnodau ddod i ben, caiff y gofyniad ei drin fel pe cydymffurfiwyd ag ef os cymerir camau rhesymol i ddiogelu’r hysbysiad ac, os oes angen, ei amnewid. 4 Pan dderbynnir cais dilys am ddatblygiad yn ardal forol Cymru, rhaid i Weinidogion Cymru gyhoeddi hysbysiad o’r cais mewn— a un neu ragor o bapurau newydd lleol sy’n debygol o ddod i sylw’r rheini y mae’r datblygiad arfaethedig yn debygol o effeithio arnynt, am isafswm cyfnod o un wythnos gan ddechrau o fewn 5 niwrnod gwaith sy’n ddechrau â’r diwrnod ar ôl i’r cais gael ei dderbyn yn gais dilys, b Lloyd’s List, ac c o leiaf un cyfnodolyn pysgota priodol os oes un mewn cylchrediad am isafswm cyfnod o un wythnos gan ddechrau o fewn 5 niwrnod gwaith sy’n dechrau â’r diwrnod ar ôl i’r cais gael ei dderbyn yn gais dilys. 5 Pan fo Gweinidogion Cymru yn cyfarwyddo person arall neu gorff arall i ymgymryd â’r gofynion cyhoeddusrwydd a hysbysu yn y rheoliad hwn yn rhinwedd adrannau 35(2) neu 130(1) o Ddeddf 2024, rhaid iddo roi cadarnhad i Weinidogion Cymru ei fod wedi cydymffurfio â’r cyfarwyddyd hwnnw o fewn 14 o ddiwrnodau, gan ddechrau â’r diwrnod ar ôl iddo gael y cyfarwyddyd oddi wrth Weinidogion Cymru. 6 Pan gyfarwyddir unrhyw berson i gydymffurfio â’r gofynion yn y rheoliad hwn yn rhinwedd adrannau 35(2) neu 130 o Ddeddf 2024 a’i fod yn methu â gwneud hynny, caiff Gweinidogion Cymru gymryd y camau gofynnol. Ymgynghori ag ymgyngoreion statudol 27 1 Rhaid i ymgynghorai statudol ddarparu ymateb o sylwedd o fewn 42 o ddiwrnodau sy’n dechrau â thrannoeth y diwrnod y rhoddir hysbysiad o gais dilys neu unrhyw gyfnod arall y cytunir arno yn ysgrifenedig rhwng yr ymgynghorai statudol a Gweinidogion Cymru o dan adran 129 o Ddeddf 2024. 2 Pan fo ymateb o sylwedd yn cynghori bod gan yr ymgynghorai statudol bryderon ynghylch y datblygiad arfaethedig o dan baragraffau (4)(c) a (d) o’r rheoliad hwn, rhaid i’r ymateb o sylwedd gynnwys datganiad sy’n nodi a yw’n ystyried y dylai ei bryderon gael eu clywed drwy— a sylwadau ysgrifenedig, b gwrandawiad, c ymchwiliad, neu d cadarnhau nad yw’n ffafrio unrhyw ddull o gynnal gweithdrefn archwilio a ddefnyddir i glywed ei bryderon. 3 Pan fo ymgynghorai statudol yn codi pryderon yn ei ymateb o sylwedd o dan y rheoliad hwn na chawsant eu codi yn ei ymateb i’r ymgynghoriad cyn gwneud cais o dan baragraff 12 o’r Rheoliadau hyn, rhaid iddo roi ei resymau dros wneud hynny. 4 Yn y rheoliad hwn ymateb o sylwedd yw ymateb sy’n— a datgan nad oes gan yr ymgynghorai statudol unrhyw sylw i’w wneud ac yn rhoi rhesymau dros yr ymateb hwnnw, b datgan nad oes gan yr ymgynghorai statudol unrhyw wrthwynebiad i’r datblygiad arfaethedig ac yn cyfeirio’r ceisydd at y cyngor sefydlog cyfredol gan yr ymgynghorai statudol ar bwnc yr ymgynghoriad, c cynghori’r ceisydd fod gan yr ymgynghorai statudol bryderon ynghylch y datblygiad arfaethedig a sut y gellir mynd i’r afael â hwy, neu d cynghori’r ceisydd fod gan yr ymgynghorai statudol bryderon ynghylch y datblygiad arfaethedig ac y byddai’n gwrthwynebu cais a wneir ar yr un telerau neu delerau o’r un sylwedd ac yn nodi’r rhesymau dros y gwrthwynebiadau hynny. RHAN 5 Adroddiadau Adroddiadau ar yr effaith leol 28 Rhaid i adroddiad ar yr effaith leol y mae’n ofynnol i awdurdod cynllunio ei gyflwyno o dan adran 36(1) o Ddeddf 2024 gynnwys— a disgrifiad o— i hanes cynllunio perthnasol y tir y mae’r cais yn ymwneud ag ef, ii unrhyw ddynodiadau lleol sy’n berthnasol i’r tir y mae’r cais yn ymwneud ag ef, a iii effaith debygol unrhyw gais mewn perthynas â chydsyniad tybiedig neu gydsyniad a ddiddymwyd, b cadarnhad bod yr awdurdod cynllunio wedi cydymffurfio ag unrhyw gyfarwyddyd o dan adran 130 o Ddeddf 2024 sy’n ei gwneud yn ofynnol i’r awdurdod cynllunio— i hysbysu personau am y cais, ii rhoi cyhoeddusrwydd i’r cais, a c manylion unrhyw— i polisïau cynllunio sy’n gymwys yn lleol, canllawiau a dogfennau eraill sy’n berthnasol i’r cais, a ii amodau drafft neu rwymedigaethau drafft y mae’r awdurdod cynllunio yn ystyried y dylid eu cynnwys yn y gorchymyn cydsyniad seilwaith (gan gynnwys mewn perthynas ag unrhyw gydsyniadau tybiedig neu gydsyniadau a ddiddymwyd) a fyddai’n lliniaru effeithiau tebygol y datblygiad arfaethedig ar ardal yr awdurdod (neu ran o ardal yr awdurdod) iii rhesymau pam y mae unrhyw amodau drafft neu unrhyw rwymedigaethau drafft sy’n cael eu hawgrymu o dan baragraff 1(c)(ii) o’r rheoliad hwn yn angenrheidiol, iv cynigion ar gyfer datblygiad perthnasol y mae’r awdurdod cynllunio yn eu hystyried, a v cyfyngiadau’r safle. Adroddiadau gwirfoddol gan awdurdod cynllunio neu gyngor cymuned ar yr effaith leol 29 1 Mae’r rheoliad hwn yn gymwys pan fo— a awdurdod cynllunio yn dewis cyflwyno adroddiad ar yr effaith leol o dan adran 36(1) neu (3) o Ddeddf 2024, neu b cyngor cymuned yn cyflwyno adroddiad ar yr effaith leol o dan adran 36(2) neu (3) o’r Ddeddf honno. 2 Rhaid i adroddiad ar yr effaith leol gynnwys— a disgrifiad o effaith debygol caniatáu unrhyw gais am gydsyniad tybiedig neu gydsyniad a ddiddymwyd, a b manylion unrhyw— i polisïau cynllunio sy’n gymwys yn lleol, canllawiau a dogfennau eraill sy’n berthnasol i’r cais, ii amodau drafft neu rwymedigaethau drafft y mae’r awdurdod cynllunio yn ystyried y dylid eu cynnwys yn y gorchymyn cydsyniad seilwaith (gan gynnwys mewn perthynas ag unrhyw gydsyniadau tybiedig neu gydsyniad a ddiddymwyd) a fyddai’n lliniaru effeithiau tebygol y datblygiad arfaethedig ar ardal yr awdurdod (neu ran o ardal yr awdurdod) a iii rhesymau pam y mae unrhyw amodau sy’n cael eu hawgrymu o dan baragraff 2(b)(ii) o’r rheoliad hwn yn angenrheidiol. Adroddiadau effaith ar y môr 30 1 Rhaid i adroddiad effaith ar y môr a gyflwynir gan Cyfoeth Naturiol Cymru o dan adran 37 o Ddeddf 2024 gydymffurfio â’r rheoliad hwn. 2 Rhaid i’r adroddiad hwnnw gynnwys— a sylwadau ar unrhyw asesiadau amgylcheddol a’u casgliadau, a gyflwynwyd gan y ceisydd, b hanes perthnasol trwydded forol yr ardal y mae’r cais yn ymwneud â hi, c sylwadau ar unrhyw bolisïau a chanllawiau perthnasol ynghyd â dogfennau eraill sy’n berthnasol i’r cais, a nodwyd gan y ceisydd fel rhan o’r cais, a d sylwadau ar unrhyw amodau drafft neu rwymedigaethau drafft sydd wedi eu cynnwys mewn trwydded forol dybiedig. 3 Caiff yr adroddiad hwnnw gynnwys ymateb o sylwedd Cyfoeth Naturiol Cymru sy’n ofynnol o dan reoliad 27 o’r Rheoliadau hyn. 4 Pan fo ymateb o sylwedd sy’n ofynnol o dan reoliad 27 yn cael ei gyflwyno fel rhan o’r adroddiad effaith ar y môr, bydd Cyfoeth Naturiol Cymru wedi cydymffurfio â gofynion y rheoliad hwnnw. RHAN 6 Amrywio ceisiadau Gweithdrefn ar gyfer amrywio ceisiadau 31 1 Caiff ceisydd wneud archiad i amrywio cais ar un achlysur cyn bod yr awdurdod archwilio wedi arfer ei swyddogaeth o dan adran 42(1) o Ddeddf 2024 (dyfarnu’r weithdrefn). 2 Rhaid i archiad i amrywio cais— a cael ei wneud ar ffurflen a gyhoeddir gan Weinidogion Cymru neu ffurflen sydd ag effaith sylweddol debyg, b cynnwys disgrifiad o’r amrywiad, c cynnwys unrhyw ffi sy’n daladwy wrth wneud archiad i amrywio cais, a d cael ei wneud cyn diwedd 14 o ddiwrnodau sy’n dechrau â thrannoeth y dyddiad cau erbyn pryd y mae rhaid i Weinidogion Cymru gael sylwadau ar yr archiad. 3 Rhaid i Weinidogion Cymru benderfynu pa un ai i dderbyn archiad i amrywio cais. 4 Ni chaiff Gweinidogion Cymru dderbyn archiad i amrywio pan fyddai effaith yr amrywiad yn newid yn sylweddol y datblygiad y ceisir cydsyniad seilwaith ar ei gyfer. 5 Rhaid i Weinidogion Cymru roi hysbysiad o’r penderfyniad i’r ceisydd o fewn 7 niwrnod sy’n dechrau â thrannoeth y diwrnod y daw’r archiad i amrywio i law. 6 Pan fo Gweinidogion Cymru yn derbyn archiad i amrywio, rhaid i’r ceisydd gyflwyno’r cais wedi ei amrywio i Weinidogion Cymru— a o fewn 28 o ddiwrnodau, gan ddechrau â thrannoeth y diwrnod y mae Gweinidogion Cymru yn rhoi hysbysiad bod yr archiad i amrywio wedi ei dderbyn, neu b erbyn diwedd unrhyw gyfnod a gytunwyd yn ysgrifenedig rhwng y ceisydd a Gweinidogion Cymru. 7 Caiff Gweinidogion Cymru— a rhoi hysbysiad o’r cais wedi ei amrywio i unrhyw berson y maent yn ystyried ei fod yn briodol, b rhoi cyhoeddusrwydd i’r cais wedi ei amrywio mewn unrhyw fodd y maent yn ystyried ei fod yn briodol. RHAN 7 Darpariaethau trosiannol Darpariaethau trosiannol 32 1 Bydd cais a wneir yn y cyfnod o 12 mis sy’n dechrau â’r diwrnod ar ôl i’r Rheoliadau hyn ddod i rym yn bodloni gofynion adran 30 o Ddeddf 2024 ar yr amod bod Gweinidogion Cymru wedi eu bodloni bod y ceisydd, yn ystod y cyfnod o 12 mis cyn i’r Rheoliadau hyn ddod i rym, wedi— a ymgynghori ag— i y personau a bennir yn rheoliad 8 o’r Rheoliadau hyn pan fo’r cais yn ymwneud â thir yng Nghymru; neu ii y personau a nodir yn rheoliad 10 o’r Rheoliadau hyn pan fo’r cais yn ymwneud ag ardal forol Cymru, a b rhoi cyhoeddusrwydd i’r cais arfaethedig mewn modd a fyddai, pe bai Rhan 3 o’r Rheoliadau hyn wedi bod mewn grym ar ddyddiad cyhoeddusrwydd o’r fath, wedi bodloni gofynion y Rhan honno. 2 Mewn perthynas ag unrhyw geisydd sy’n dibynnu ar y darpariaethau yn y rheoliad hwn— a rhaid iddo hysbysu Gweinidogion Cymru am y cais arfaethedig cyn i unrhyw gais gael ei gyflwyno, b nid oes angen iddo gydymffurfio â gofynion rheoliad 3. 3 Pan na fo Gweinidogion Cymru wedi eu bodloni bod y gofynion ym mharagraffau 1 a 2 wedi eu bodloni— a rhaid iddynt hysbysu’r ceisydd cyn gynted ag y bo’n ymarferol, a b ni chaiff y ceisydd ofyn am gyfarwyddyd o dan adran 131 o Ddeddf 2024 y cyfeirir ato yn rheoliad 7 o Reoliadau Cydsyniad Seilwaith (Darpariaethau Amrywiol) (Cymru) 2025 . Rebecca Evans Ysgrifennydd y Cabinet dros yr Economi, Ynni a Chynllunio, un o Weinidogion Cymru 16 Mehefin 2025